Predkladacia správa

	V zmysle zákona č. 575/2001 Z. z. o organizácii činnosti vlády a organizácia ústrednej štátnej správy v znení neskorších je Úrad vlády Slovenskej republiky ústredným orgánom štátnej správy pre kontrolu plnenia úloh súvisiacich s výkonom štátnej správy, kontrolu plnenia úloh z uznesení vlády, ako aj pre kontrolu vybavovania petícií a sťažností.

	Návrh kontrolných úloh Úradu vlády SR na II. polrok 2005 je zostavený v nadväznosti na kontrolnú pôsobnosť Úradu vlády SR podľa zákona NR SR č. 10/1996 Z. z. o kontrole v štátnej správe v znení neskorších predpisov a zákona č. 152/1998 Z. z. o sťažnostiach, ako aj zákona č. 85/1990 Zb. o petičnom práve v znení neskorších predpisov.

	Predložený návrh obsahuje kontrolné úlohy, ktorých hlavným cieľom je zabezpečiť informáciu pre rokovanie vlády za účelom prijatia príslušných opatrení na základe preverenia skutkového stavu kontrolovaných skutočností, zistenia prípadných systémových i jednotlivých nedostatkov a ich príčin.

V návrhu sú obsiahnuté úlohy zamerané na kontrolu plnenia úloh a uznesení vlády SR splatných v II. a III. štvrťroku 2005. Do ďalšieho obdobia t. j. II. polroka 2005 prechádzajú úlohy, ktoré sú zamerané na kontrolu dodržiavania zákona č. 168/1996 Z. z. o cestnej doprave v znení neskorších predpisov a kontroly dodržiavania zákona č. 211/2000  Z. z. o slobodnom prístupe k informáciám. 

Nové úlohy sa zamerajú na kontrolu ochrany finančných záujmov a efektívnosti využitia prostriedkov  poskytnutých Európskou úniou z hľadiska dodržiavania platných právnych predpisov SR a legislatívy EÚ. Taktiež sa vykoná kontrola plnenia úloh z uznesení vlády a dodržiavania právnych predpisov pri výkone štátneho dozoru, dohľadu, resp. inšpekcie v oblastiach patriacich do pôsobnosti MK SR, MŠ SR, MP SR. Súčasťou zamerania bude i  kontrola plnenia úloh z uznesení vlády splatných v III. štvrťroku 2005 v ministerstvách a ostatných ústredných orgánoch štátnej správy so zreteľom na plnenie uznesenia vlády č. 70/2005 k odpočtu harmonogramu opatrení vyplývajúcich zo Súhrnnej monitorovacej správy EÚ zo dňa 5. 11. 2003.

	Kontrolné úlohy sú taktiež zamerané na problematiku vybavovania a prešetrovania petícií a sťažností, ktoré prináležia do pôsobnosti Úradu vlády SR. Uskutočnenie navrhovaných kontrolných úloh predpokladá spoluprácu s ústrednými orgánmi štátnej správy. Zameranie obsahuje kontrolné úlohy súvisiace s priamym vybavovaním a prešetrovaním došlých podaní (sťažnosti, petície) na Úrad vlády SR a spracovaním informácie o ich vybavovaní za rok 2005 a ich predloženie na rokovanie vlády SR.

	Predložený návrh zamerania zohľadňuje súčasné disponibilné kapacity sekcie kontroly Úradu vlády SR.
	
Prijatie predloženého návrhu nemá finančný, ekonomický a environmentálny vplyv na zamestnanosť a taktiež  nemá dopad na výdavky štátneho rozpočtu. Materiál sa predkladá na rokovanie vlády bez rozporov.